
Afgrænsning af emnet

Denne vejledning omhandler koloskopiovervågning af patienter med colitis ulcerosa og Crohns sygdom med henblik på diagnostik og behandling af neoplasi i colon og rectum.

Quick-guide

· Risikoen for udvikling af kolorektal cancer (KRC) hos patienter med kronisk inflammatorisk tarmsygdom (IBD) er samlet set ikke forøget.
· Hos patienter med colitis ulcerosa er der en række undergrupper, hvor den relative og absolutte risiko for KRC er forøget: 
· Patienter med langvarig colitis ulcerosa (> 13 år).
· Patienter med debut af colitis ulcerosa i ung alder (< 19 år).  
· Patienter med ekstensiv colitis ulcerosa (udbredning proksimalt for venstre fleksur).
· Patienter med både colitis ulcerosa og primær skleroserende cholangitis (PSC).
· Hos patienter med Crohns sygdom kan der i Danmark ikke påvises undergrupper, hvor risikoen for KRC er øget. Udenlandske studier har vist, at patienter med Crohns sygdom og PSC muligvis har en øget risiko for KRC.
· Værdien af koloskopiovervågning ved IBD for udvikling af KRC er ikke endeligt afklaret.
· Det er vigtigt, at vurdere nytteværdien af koloskopiovervågning, der ukritisk kan medføre unødvendig bekymring og koloskopi-relateret morbiditet.

Følgende patienter med colitis ulcerosa kan efter information om overvågningsprincipper og nytteværdi tage stilling til, om de ønsker at indgå i et overvågningskoloskopiprogram:
· Patienter som i sygdomsforløbet har haft ekstensiv colitis ulcerosa. Koloskopi tilbydes 10-13 år efter sygdomsdebut.
· Patienter med tidlig debut (< 19 år) af minimum venstresidig colitis ulcerosa (proksimalt for den rectosigmoidale overgang). Koloskopi tilbydes 10-13 år efter sygdomsdebut.
· Patienter med colitis ulcerosa og PSC. Koloskopi tilbydes i forbindelse med diagnostik af PSC.

Følgende patienter med Crohns sygdom kan efter information om overvågningsprincipper og nytteværdi tage stilling til, om de ønsker at indgå i et overvågningskoloskopiprogram:
· Patienter med Crohns sygdom og PSC. Koloskopi tilbydes i forbindelse med diagnostik af PSC. 


Overvågningsprogrammet omfatter:
· Koloskopi hvert 5. år
· Patienter med ekstensiv colitis ulcerosa.
· Patienter med tidlig debut (< 19 år) af minimum venstresidig colitis ulcerosa.

· Koloskopi hvert 3. år
· Patienter med post-inflammatoriske polypper i colon/rectum. 

· Koloskopi hvert år
· Patienter med både colitis ulcerosa og PSC.
· Patienter med både Crohns sygdom og PSC.

· Koloskopi hver 3-6. måned
· Patienter med enhver form for dysplasi i colon eller rectum (se nedenfor).
· Patienter med colitis ulcerosa og striktur i colon eller rectum.

Metode for koloskopi
· Optimalt udføres kromoendoskopi af hele colon med farvestoffet Indigokarmin; alternativt anvendes koloskopi med hvidt lys. Synlige læsioner beskrives. Der tages biopsier fra suspekte slimhindeforandringer. Rutinemæssig biopsi/fjernelse af pseudopolypper anbefales ikke.  
· Ved endoskopien klassificeres læsionen som resektabel eller ikke-resektabel. Er læsionen resektabel, fjernes denne, og der suppleres med biopsi fra den omkringliggende mucosa mhp. forekomst af dysplasi. Proceduren afsluttes med tuschmarkering sv.t. læsionen med henblik på opfølgning. 

Diagnosticering af dysplasi
· Dysplasi – inkl. indefinite dysplasi – bør om muligt bekræftes af to patologer med gastroenterologisk ekspertise.

Behandling af dysplastiske overfladiske læsioner (se algoritme, Figur 1)
· High-grade dysplasi: Som udgangspunkt anbefales kolektomi, men er læsionen resektabel og anvendes kromoendoskopi, kan man i samråd med patienten foretage EMR eller ESD med kontrol-koloskopi efter 3-6 måneder.
· Low-grade dysplasi: Hvis læsionen er resektabel anbefales EMR eller ESD med kontrol-koloskopi efter 3-6 måneder.
· Ved fund af dysplasi uanset grad i den omkringliggende mucosa anbefales kolektomi.
      . 
Indledning

Baggrund:
Risikoen for at udvikle KRC hos danske patienter med colitis ulcerosa, som går til kontrol og behandling for sygdommen anses for at være på niveau med baggrundsbefolkningens eller måske kun ganske let forøget. 
Imidlertid er den relative og absolutte risiko for KRC forøget hos en række subgrupper med colitis ulcerosa. Der synes ikke at være en øget risiko for KRC hos patienter med Crohns sygdom. 
Der er ikke publiceret randomiserede kontrollerede undersøgelser, som belyser en eventuel effekt af koloskopiovervågning af patienter med IBD, og på nuværende tidspunkt er værdien af heraf uafklaret.

Definitioner:
CI		Konfidensinterval
DALM 		Dysplasia-associated lesion or mass 
ECCO		European Crohn´s and Colitis Organisation
Ekstensiv colitis	Inflammation proksimalt for venstre fleksur; identisk med pancolitis
EMR		Endoskopisk mukosaresektion
ESD		Endoskopisk submukosal dissektion
IBD		Inflammatory bowel disease; kronisk inflammatorisk tarmsygdom
iFOBT		Immunochemical fecal occult blood test
KRC		Kolorektal cancer
NICE		National Institute for Health and Care Excellence
Proctitis		Inflammation distalt for den rectosigmoidale overgang
PSC		Primær skleroserende cholangitis
SIR		Standardiseret incidens ratio
Venstresidig colitis	Inflammation distalt for venstre fleksur; identisk med ”distal” colitis 

Evidensniveau for kliniske rekommandationer

	
	Evidensniveau1
Ia,b.IIa,b-V
	Anbefaling
A-D

	
Risikofaktorer for udvikling af KRC hos IBD patienter:
I Danmark synes den samlede risiko ikke at være øget for udvikling af KRC hos patienter med IBD

Risikofaktorer ved colitis ulcerosa:
· Sygdomsvarighed > 13 år

· Sygdomsdebut i ung alder (< 19 år)

· Ekstensiv colitis ulcerosa 

· Patienter med både colitis ulcerosa og PSC

Der kan ikke påvises en øget forekomst af KRC hos danske patienter med Crohns sygdom men

· Patienter med både Crohns sygdom og PSC har muligvis en øget risiko for udvikling KRC

Risikofaktorer for sporadisk KRC hos IBD patienter: 
· Patienter der har førstegradsslægtninge med KRC, har øget risiko for KRC

Hvilke patienter kan tilbydes overvågningskoloskopi hvert 5. år? 
· Patienter med ekstensiv colitis ulcerosa efter 10-13 år 

· Patienter med tidlig debut (< 19 år) af minimum venstresidig colitis ulcerosa efter 10-13 år 

Hvilke patienter kan tilbydes overvågningskoloskopi hvert 3. år? 
· Patienter med post-inflammatoriske polypper i colon/rectum 

Hvilke patienter kan tilbydes årlig overvågningskoloskopi?
· Patienter med både colitis ulcerosa og PSC

· Patienter med både Crohns sygdom og PSC

Hvilke patienter kan tilbydes overvågningskoloskopi hver 3-6. måned?
· Patienter med colitis ulcerosa og striktur i colon eller rectum

· Patienter med enhver form for dysplasi i colon eller rectum

Hvorledes klassificeres dysplasi i colon?
· Læsionerne inddeles i indefinite for dysplasi, low-grade eller high-grade dysplasi

· Det anbefales at få en second opinion fra en anden patolog med gastroenterologisk ekspertise ved fund af dysplasi inkl. indefinite for dysplasi

Hvorledes behandles dysplasi i colon og rectum? 
· Total kolektomi anbefales ved fund af en ikke-resektabel læsion med high-grade dysplasi 

· Total kolektomi anbefales ved fund af en dysplastisk læsion (både high-grade og low-grade dysplasi), hvis der er dysplasi (uanset sværhedsgrad) i den omkringliggende mucosa

· Resektable læsioner fjernes endoskopisk med EMR eller ESD
    
· Ved fund af low- eller high-grade dysplasi anbefales kontrol-koloskopi 3-6 måneder efter polypektomi 

IBD subgrupper

Patienter med colitis ulcerosa og efterladt rectumstump efter subtotal kolektomi (evt. med ileorektal anastomose):
· Der er risiko for udvikling af cancer i rectumstumpen

· Rectumekstirpation bør overvejes hos patienter, som ikke ønsker anlæggelse af ileoanalt reservoir,

Patienter med colitis ulcerosa og ileoanalt reservoir (pouch):
· Rutinemæssig overvågning for udvikling af malignitet anbefales ikke

Emneopdelt gennemgang

Er forekomsten af kolorektal cancer øget hos danske patienter med colitis ulcerosa?
· Flere undersøgelser har entydigt vist, at forekomsten af KRC er forøget hos patienter med colitis ulcerosa. Den relative risikoforøgelse varierer dog meget fra land til land og er mindre end tidligere anført i en omfattende metaanalyse, der inkluderede studier af varierende kvalitet rækkende fra kirurgiske opgørelser til populationsbaserede kohorteundersøgelser.2 
· En metaanalyse baseret alene på populationsundersøgelser fra bl.a. Danmark, Sverige og Canada har vist en relativ risikoøgning på mere end 2 (SIR 2,4 (CI 2,1-2,7)), mens den relative risiko hos patienter med ekstensiv colitis ulcerosa næsten var femdoblet (SIR 4,8 (CI 3,9-5,9)).3 

Danske forhold:
· En stor dansk populationsbaseret undersøgelse med data fra Lands- og Cancerregistret gennem en 30-årig periode (1977-2008) har vist, at risikoen for udvikling af KRC hos patienter med IBD samlet set ikke er forøget, mens der er en let øget risiko hos enkelte subgrupper.4
· I de to større danske databaseundersøgelser, der indgår i den tidligere nævnte metaanalyse3 fandt man en risiko for udvikling af KRC på hhv. 1,05 (CI 0,56-1,79)5 og 1,67 (CI 0,61-3,62).6 En undersøgelse fra Nordjylland viste samme lave risiko (SIR 0,85 (CI 0,48-1,41)).7 Den kumulerede risiko for at udvikle KRC efter 20 års sygdomsvarighed er i størrelsesorden 1,1-2,5 %.8
· Risikoen for at udvikle KRC hos danske patienter med colitis ulcerosa, som går til kontrol og behandling for sygdommen, må derfor anses for at være på niveau med baggrundsbefolkningens eller måske kun ganske let forøget. 

Risikofaktorer for udvikling af kolorektal cancer hos patienter med colitis ulcerosa
· Faktorer som angives at øge risikoen for udvikling af KRC ved colitis ulcerosa er:9
· Ung alder ved sygdomsdebut3, 4
· Udbredt sygdom3	
· Mand3
· Høj sygdomsaktivitet10, 11
· Lang sygdomsvarighed4
· Familiær ophobning af sporadisk KRC12
· PSC4, 13

Er forekomsten af kolorektal cancer øget hos danske patienter med Crohns sygdom?
· Den førnævnte danske registerundersøgelse viste, at der ikke synes at være en øget risiko for KRC hos patienter med Crohns sygdom.4 
· Der var kun en patient med Crohns sygdom, PSC og KRC, hvorfor denne undersøgelse ikke kan anvendes til at vurdere en eventuel cancerrisiko. I et svensk studie har man hos patienter med Crohns sygdom og PSC fundet en øget risiko for KRC.14

Medfører koloskopiovervågning nedsat dødelighed af KRC hos patienter med inflammatorisk tarmsygdom?
· Der er ikke publiceret randomiserede kontrollerede undersøgelser, som belyser en eventuel effekt af koloskopiovervågning af patienter med IBD. 
· Et Cochrane review baseret på case-kontrol undersøgelser konkluderede, at der ikke er klar evidens for, at koloskopiovervågning forlænger overlevelsen hos patienter med ekstensiv colitis.15 I en efterfølgende case-kontrol undersøgelse fra et tertiært US center fandt man, at overvågningskoloskopi medførte en signifikant relativ risikoreduktion på 62 % for udvikling af KRC hos patienter med ekstensiv colitis ulcerosa.10
· I den hidtil største opgørelse af et overvågningsprogram fra St. Marks Hospital, fandt man på 30 år ved 2627 koloskopier af 600 patienter 30 tilfælde af KRC, hvoraf 14 blev fundet ved koloskopiovervågning.16 Antallet af koloskopier som skulle foretages for et finde en cancer var 88, og antallet som skulle udføres for at finde en resektabel cancer var 188. Dette kan sammenlignes med ”Fyn-undersøgelsen” – en screening af 31.000 raske personer på 45-75 år med Hæmoccult og eventuelt efterfølgende koloskopi. I denne undersøgelse skulle man foretage 8 koloskopier for at finde en cancer, og 10 koloskopier for at finde en resektabel cancer.17
· På den anden side viste en case-kontrol undersøgelse en mulig effekt af koloskopiovervågning.18 Ud af 149 patienter med IBD-associeret KRC i perioden 1990-2006 havde 23 deltaget i et overvågningsprogram med koloskopi. Den KRC-relaterede mortalitet var signifikant lavere i gruppen af overvågede patienter (5-års overlevelse hhv. 100 % og 74 %). Den samlede mortalitet var også signifikant nedsat (5-års overlevelse hhv. 100 % og 65 %). Desværre blev der ikke foretaget randomisering i denne undersøgelse, og man har ikke anført kriterier for udvælgelse af patienter til overvågning. De påviste forskelle kan derfor skyldes selektionsbias.

Hvilke patienter med IBD skal koloskoperes, hvornår og hvor ofte?
De anbefalede tidsintervaller mellem koloskopierne er i overensstemmelse med anbefalinger fra ECCO19 og NICE. 20 Ud fra danske data anbefales det, at overvågningskoloskopi påbegyndes 10-13 år efter sygdomsdebut.
Følgende patienter med colitis ulcerosa kan efter information om overvågningsprincipperne og nytteværdi tage stilling til, om de ønsker at indgå i et overvågningskoloskopiprogram:
· Patienter som i sygdomsforløbet har haft ekstensiv colitis ulcerosa. Koloskopi tilbydes 10-13 år efter sygdomsdebut.
· Patienter med tidlig debut (< 19 år) af minimum venstresidig colitis ulcerosa. Koloskopi tilbydes 10-13 år efter sygdomsdebut.
· Patienter med colitis ulcerosa og PSC. Koloskopi tilbydes i forbindelse med diagnostik af PSC.

Følgende patienter med Crohns sygdom kan efter information om overvågningsprincipper og nytteværdi tage stilling til, om de ønsker at indgå i et overvågningskoloskopiprogram:

· Patienter med Crohns sygdom og PSC. Koloskopi tilbydes i forbindelse med diagnostik af PSC.

Overvågningsprogrammet omfatter herefter:
· Koloskopi hvert 5. år:
· Patienter med ekstensiv colitis ulcerosa.
· Patienter med tidlig debut (< 19 år) af minimum venstresidig colitis ulcerosa.

· Koloskopi hvert 3. år:
· Patienter med post-inflammatoriske polypper i colon/rectum.

· Koloskopi hvert år:
· Patienter med både colitis ulcerosa og PSC.
· Patienter med både Crohns sygdom og PSC.

· Koloskopi hver 3-6. måned:
· Patienter med colitis ulcerosa og striktur i colon eller rectum.
· Patienter med enhver form for dysplasi i colon eller rectum.

Hvorledes bør overvågningskoloskopi udføres?
· Hos patienter med colitis ulcerosa er detektionsraten for dysplasi signifikant højere ved kromoendoskopi med målrettede biopsier sammenlignet med konventionel koloskopi med randombiopsier.21-24 
· Koloskopiovervågning bør så vidt muligt udføres, når sygdommen er i klinisk remission.25 Undersøgelsen bør dog ikke udsættes unødigt, hvis der ikke indenfor rimelig tid er udsigt til remission. Kromoendoskopi anbefales udført med et High Definition koloskop.

Ved kromoendoskopi anbefales:
· Colon skal være optimalt udrenset. Ny koloskopi tilrådes, hvis ikke der opnås komplet overblik efter skylning.
· Overvej antiperistaltisk medicin.
· Endoskopet føres til terminale ileum.
· Fotodokumentation:
· Ileum eller coecum / ileocøkalstedet.
· Alle synlige læsioner før bioptering.
· Under skopets tilbagetrækning aspireres sekret og væske i colon.
· Ved kromoendoskopi sprøjtes en 0,03% Indigokarmin opløsning igennem arbejdskanalen vha.en 50 ml sprøjte. Der anvendes 2 ampuller, der hver indeholder 5 ml Indigokarmin 8 mg/ml, som opløses i 250 ml vand). Herved ses diskrete mucosa forandringer langt bedre.
· Alternativt udføres koloskopi med hvidt lys.
· Findes en suspekt læsion skiftes til koncentreret 0,13% Indigokarmin  opløsning (1ampul  5 ml Indigokarmin 8 mg/ml i 25 ml vand). De 2 Indigokarmin opløsninger klargøres før kromoendoskopien påbegyndes.
· Synlige slimhindeforandringer beskrives.
· Der tages målrettede biopsier af alle slimhindeforandringer.
· Rutinemæssig biopsi/fjernelse af pseudopolypper anbefales ikke.
· Random-biopsier har tvivlsom diagnostisk værdi og anbefales ikke.

En informativ video af hvorledes kromoendoskopi udføres er tilgængelig på internettet: http://www.gastrojournal.org/article/S0016-5085(13)00509-X/fulltext



Hvorledes diagnosticeres dysplasi?
· Dysplasi klassificeres som low- eller high-grade dysplasi eller indefinite for dysplasi.26 Der er stor interobservatør variation forbundet med at stille diagnosen dysplasi hos IBD patienter. Hvis der påvises dysplasi anbefales, at denne bekræftes af en anden patolog med gastroenterologisk ekspertise (second opinion).27 Også i tilfælde af indefinite for dysplasi må man overveje, at få det bekræftet af en anden patolog. IBD lægen anbefales at være tovholder på processen vedrørende en second opinion af den histologiske vurdering.

· Termen DALM (dysplasia-associated lesion or mass) er anno 2013 anbefalet erstattet af en for endoskopøren langt mere operationel terminologi fokuseret på om læsionen er endoskopisk resektabel eller ej (Figur 1).24

· Hvis læsionen er resektabel, fjernes den en bloc – evt. på en højt specialiseret afdeling, der mestrer EMR og ESD på højeste niveau. Det anbefales, at der kvadrant biopteres fra den omkringliggende mucosa. Det videre forløb afhænger af læsionens patologi.

· Hvis læsionen ikke er endoskopisk resektabel anbefales biopsi for at bekræfte dysplasi/cancer. Hvis mistanken ikke kan bekræftes, anbefales henvisning til en højt specialiseret afdeling. 

Hvorledes behandles dysplasi? (se algoritme, Figur 1)
· Alle patienter med dysplasi bør diskuteres på multidisciplinær konference med deltagelse af medicinsk gastroenterolog, kirurg og patolog. Det anbefales at anvende den i 2013 publicerede algoritme for udredning og behandling af overfladiske kolorektal læsioner.24

· High-grade dysplasi: Flere studier udført med hvidt lys koloskopi har vist en øget risiko for synkron KRC ved fund af high-grade flad dysplasi, hvorfor kolektomi anbefales i de fleste tilfælde16, 28-30. Efter indførelse af kromoendoskopi anbefales EMR eller ESD, hvis en læsion med high-grade dysplasi skønnes resektabel, og der ikke er dysplasi i den omkringliggende mucosa. Området tuschmarkeres mhp. kontrol-koloskopi efter 3-6 måneder.24 
 
· Low-grade dysplasi: Evidensen omkring low-grade flad dysplasi er usikker og kontroversiel, men risikoen for samtidig KRC/progression til KRC synes mindre end ved high-grade dysplasi. Hvis læsionen er resektabel, og der ikke er dysplasi i den omkringliggende mucosa foretages EMR eller ESD med efterfølgende tuschmarkering og kontrol-koloskopi efter 3-6 måneder. 

· Hvis den eleverede læsion ikke kan fjernes radikalt, eller hvis der er dysplasi (uanset sværhedsgrad) i omgivende mucosa, anbefales kolektomi på grund af en betydelig risiko for synkron KRC.31-35

· Hvis resektionen histologisk vurderes som værende radikal, og der ikke er dysplasi i kvadrantbiopsier af den omkringliggende mucosa, gøres koloskopiovervågning efter 3-6 måneder.36-40 Viser kontrol-koloskopi ingen residual læsion, kan patienten overgå til årlig overvågningskoloskopi. Hvis der findes en residual læsion anbefales kolektomi. Dog kan man ved små resektable læsioner overveje fornyet EMR/ESD.

Indefinite for dysplasi
· Der er kun få studier, der omhandler progression af indefinite for dysplasi. I et studie fandt man en progressionsrate lavere end for low-grade dysplasi men højere end for ingen dysplasi.41 Indefinite for dysplasi bør konfereres med en anden patolog med gastroenterologisk ekspertise. Hvis diagnosen opretholdes, foretages ny endoskopi indenfor 3-6 måneder forudgået af intensiveret behandling.


Figur 1
Algoritme om pankolisk kromoendoskopi med målrettede biopsier og behandling af påviste superficielle kolorektale læsioner hos patienter med kronisk inflammatorisk tarmsygdom

Patienter med colitis ulcerosa, kolektomi og efterladt rectumstump
· Efter kolektomi for colitis ulcerosa er der fortsat en risiko for udvikling af cancer i rectumstumpen.42-45
· Risikoen for cancer i rectumstumpen synes at stige med sygdomsvarigheden.44 
· Patienter med efterladt rectumstump bør informeres om den formodede cancerrisiko, samt at overvågning ikke sikrer mod cancerudvikling.42
· Man bør overveje at foretage rectumekstirpation hos patienter, som ikke ønsker anlæggelse af ileoanalt reservoir.

Patienter med colitis ulcerosa og ileoanalt reservoir (pouch)
· Der er beskrevet relativt få tilfælde af cancer i pouch og analkanal efter anlæggelse af ileoanalt reservoir.46, 47
· Præoperativ forekomst af cancer eller dysplasi er risikofaktorer for senere malignitet i pouchen.48
· Den sjældne forekomst af maligne forandringer berettiger ikke til rutinemæssig overvågning hos patienter med ileoanalt reservoir. 

Screening af IBD patienter over 50 år for tarmkræft 
· Fra 1.3.2014 tilbydes personer mellem 50 og 74 år screening hvert 2. år for KRC med iFOBT (immunochemical fecal occult blood test) og koloskopi ved en positiv test. Borgere, der ved denne koloskopi ikke har polypper eller tarmkræft, sættes i en 8-årig karensperiode svarende til, at de næste 3 screeningsrunder springes over.49  
· IBD-patienter inviteres også til at deltage i tarmkræftscreeningsprogrammet. 
· Denne guideline har været forelagt den nationale styregruppe for tarmkræftscreening mhp. at indfase IBD koloskopiovervågningsprogrammet mest hensigtsmæssigt og mindske risikoen for unødige ekstra koloskopier samt stigende sundhedsudgifter.

Fælles anbefalinger for IBD-patienter i alderen 50-74 år vedrørende deltagelse i det nationale tarmkræftscreeningsprogram:
· Af deltagerinformationen fremgår, at patienter med IBD skal kontakte deres vanlige ambulatorium og drøfte, hvorvidt de skal deltage i det nationale tarmkræftscreeningsprogram.
· Patienter med IBD, som indgår i et koloskopiovervågningsprogram skal ikke deltage i screeningsprogrammet. Patienten framelder selv screeningen på www.sundhed.dk eller ved kontakt til det nærmeste screeningssekretariat.
· Patienter med aktiv IBD har oftere blod i afføringen – og dermed positiv iFOBT – og bør derfor ikke deltage i tarmkræftscreeningen.
· Patienter med IBD, som har fået foretaget en fuld koloskopi inden for det seneste år, skal ikke deltage i tarmkræftscreeningen i den aktuelle runde. Dette betyder, at hvis testen ved næste screeningsrunde er positiv, tilbydes patienten en fornyet koloskopi, hvilket vil være 2-3 år efter sidste koloskopi blev foretaget.

IBD-patienter med positiv iFOBT:
· Der er ikke opnået enighed om, hvem der skal foretage koloskopi hos IBD-patienten med positiv iFOBT. DSGH guidelinegruppen anbefaler, at en IBD-læge om muligt foretager koloskopien som kromoendoskopi eller med hvidt lys.  Den nationale styregruppe for tarmkræftscreeningen anbefaler derimod, at koloskopien udføres i kirurgisk regi på samme måde som hos den øvrige befolkning.

Patientinformation
· Det er patienten selv, der efter information tager stilling til om han/hun ønsker koloskopiovervågning. 
· Forudgående grundig information er vigtig, da udenlandske undersøgelser tyder på, at patienter overvurderer risikoen for at få KRC, og desuden overvurderer effekten af forbyggende overvågning.50, 51

